Kosovari - najoduševljenije pristaše Wesleya Clarka (27/1/04) - 2004-01-26
"Izgubio sam nekoliko članova obitelji, no ostatak je spašen zahvaljujući Wesleyu Clarku i NATO savezu, koji je izbacio Srbe s Kosova" 
Iako su se temperature u saveznoj državi New Hempshire spustile ispod nule, vrlo glasne skupine pristaša hrabro su čekale da pozdrave Wesleya Clarka, jednog od pretendenata na predsjedničku nominaciju Demokratske stranke na izborima u studenom. Naš novinar Meredith Buel pratio je predizborni nastup ovog umirovljenog generala američke vojske u mjestu Auborn i otkrio kako neki od okupljenih pristaša Wesleyu Clarku doslovce duguju svoj život. Iako je vrlo rano, i vrlo hladno, vatrogasna postaja puna je pristaša Wesleya Clarka. Wesley Clark im se obraća s vatrogasnog vozila. Govor pozorno sluša i skupina oduševljenih mladih ljudi s Kosova. Od 1997. do 2000. godine general Clark bio je zapovjednik NATO saveza i predvodio je međunarodne snage koje su na Kosovu zaustavile ubijanje Albanaca i od tamo izbacile srbijansku vojsku. 24-godišnji Benny Debruna kaže da su neki članovi njegove obitelji ubijeni na Kosovu, ali preživjeli duguju svoj život upravo generalu Clarku: "Izgubio sam mnoge članove obitelji, no ostatak je spašen zahvaljujući Wesleyu Clarku i kampanji NATO saveza, koja je izbacila Srbe s Kosova." Otac dvadeset petogodišnje Malesore Hajidini ubijen je za vrijeme rata na Kosovu. I ova djevojka, koja sad živi u Sjedinjenim Državama, kaže da svoj život duguje generalu Clarku. "Ovdje sam da mu pružim podršku i da mu se zahvalim što sam živa. Dio moje obitelji je živ i sad smo svi ovdje, školujemo se i namjeravamo ostati u Americi. Wesleyu Clarku dugujemo mnogo, s moralnog aspekta, jer je toliko mnogo učinio za nas." General Clark smatra da ga 34 godine duga služba u američkim oružanim snagama čini jedinstvenim predsjedničkim kandidatom. "Surađivao sam s poglavarima državama, ministrima vanjskih poslova, ministrima obrane.... Imao sam posla s diktatorima, s nekim od najgorih ljudi dvadesetog stoljeća. Svjedočio sam protiv Slobodana Miloševića u den Haagu. Ja znam što znači preuzeti čelnu ulogu, kako se mobiliziraju ljudi, donosio sam teške odluke, uključujući odluke o korištenju vojske i pitanja života i smrti. Imam iskustvo čelnika. Zato sam ja bolji kandidat od drugih kandidata. Zbog toga ćuja i postati sljedeći predsjednik Sjedinjenih Država" - rekao je na nedavnom predizbornom skupi u New Hampshireu Wesley Clark. Jedan od onih koji oduševljeno plješću je i albanski useljenik Labinot Berlajolli, koji drži transparent s natpisom 'Clark za predsjednika'. On podržava umirovljenog generala zbog toga što je predvodio vojnu kampanju NATO saveza na Kosovu, ali i zato jer se slaže s njegovim stajalištima po mnogim pitanjima. Pristaše generala Clarka planiraju nastaviti s kampanjom za njega po cijelom New Hampshireu, sve do sutrašnjih primarnih izbora, a potom će ga pratiti na druge stranačke izbore, u druge savezne države, sve dok – kako se nadaju – on ne postane demokratski predsjednički kandidat za izbore u studenom. Iako i drugi kandidati imaju vjerne aktiviste i sljedbenike, ovdje u New Hampshireu teško je pronaći strasnije i oduševljenije pristaše od kosovarskih pristaša generala Wesleya Clarka.